Alueiden komitean lausunto aiheesta "Komission tiedonanto - Tuottavuus Euroopan talouksien ja yritysten kilpailukyvyn avaimena"

(2003/C 128/01)

ALUEIDEN KOMITEA, joka

ottaa huomioon komission tiedonannon aiheesta "Tuottavuus Euroopan talouksien ja yritysten kilpailukyvyn avaimena" KOM(2002) 262 lopullinen,

ottaa huomioon Euroopan komission 4. maaliskuuta 2002 Euroopan yhteisön perustamissopimuksen 265 artiklan ensimmäisen kohdan nojalla tekemän päätöksen pyytää aiheesta alueiden komitean lausunto,

ottaa huomioon työvaliokuntansa 12. maaliskuuta 2002 tekemän päätöksen antaa lausunnon valmistelu "talous- ja sosiaalipolitiikka" -valiokunnan tehtäväksi,

ottaa huomioon Lissabonissa 23. ja 24. maaliskuuta 2000 kokoontuneen Eurooppa-neuvoston päätelmät,

ottaa huomioon Barcelonassa 15. ja 16. maaliskuuta 2002 kokoontuneen Eurooppa-neuvoston päätelmät,

ottaa huomioon Lissabonissa maaliskuussa 2000 kokoontuneen Eurooppa-neuvoston päätöksen, jossa Euroopan unionille asetettiin uusi strateginen päämäärä seuraavaa vuosikymmentä varten: siitä on tultava maailman kilpailukykyisin ja dynaamisin tietoon perustuva talous, joka kykenee ylläpitämään kestävää talouskasvua, luomaan uusia ja parempia työpaikkoja ja lisäämään sosiaalista yhteenkuuluvuutta,

sekä katsoo, että vain kaksi vuotta myöhemmin havaittiin, ettei tuottavuus kasva riittävästi Lissabonin strategian tavoitteiden saavuttamiseksi vuoteen 2010 mennessä,

katsoo, että EU:n tuottavuuden heikon kasvun syyt ja parannuskeinot tunnetaan; uudistusten ja Lissabonin tavoitteiden saavuttamisen todellisia esteitä ovat riittämätön tahto ja kyky muutokseen,

katsoo, että uudistusten tarve on yhä kiireellisempi unionin tulevaa laajentumista ajatellen,

katsoo, että Lissabonin strategia vaikuttaa välittömästi alue- ja paikallisviranomaisiin, ja ne ovat myös ratkaisevassa asemassa pyrittäessä kyseisen strategian tavoitteisiin,

ottaa huomioon "talous- ja sosiaalipolitiikka" -valiokunnan syyskuun 25. päivänä 2002 hyväksymän lausuntoluonnoksen CdR 224/2002 rev., jonka esittelijä oli Peter Moore, Sheffieldin liberaali-demokraattinen kaupunkipiirivaltuutettu (UK/ELDR),

hyväksyi 12. ja 13. helmikuuta 2003 pitämässään 48. täysistunnossa (helmikuun 12. päivän kokouksessa) seuraavan lausunnon.

ALUEIDEN KOMITEAN NÄKEMYKSET JA SUOSITUKSET

1. Yleistä

Alueiden komitea

1.1. katsoo, että työn tuottavuuden heikko kasvu EU:ssa ja epäonnistuminen Lissabonin strategian tavoitteiden saavuttamiseksi tarvittavien uudistusten täytäntöönpanossa antavat syytä huoleen. EU:n ja sen jäsenvaltioiden on tehostettava huomattavasti Lissabonin strategian täytäntöönpanoa sekä osoitettava tahtoa ja rohkeutta käynnistää tarvittavat ja myöhästyneet uudistukset.

1.2. korostaa, että alue- ja paikallisviranomaiset ovat ratkaisevassa asemassa pyrittäessä Lissabonin strategian tavoitteisiin. Samalla kyseiset toimet vaikuttavat myös jonkin verran alue- ja paikallisviranomaisten toimintavaraan. On valitettavaa, ettei tiedonannossa mainita alue- ja paikallisviranomaisten roolia etenkään tieto- ja viestintätekniikan, koulutuksen sekä tutkimus- ja kehitystoiminnan aloilla. Lissabonin strategia tulisi panna täytäntöön tavalla, joka vastaa parhaiten alue- ja paikallisviranomaisten tarpeita ja erityispiirteitä. Tätä varten tulisi laatia tutkimus alue- ja paikallisviranomaisten roolista parannettaessa tuottavuutta ja kilpailukykyä.

1.3. katsoo, että uusien jäsenvaltioiden tuleva liittyminen unioniin vaikuttaa merkittävästi koko EU:n tuottavuuteen. Koska nykyisten ja tulevien jäsenvaltioiden talouden rakenteessa ja vahvuudessa, työvoiman kokoonpanossa sekä muutos- ja innovaatiokyvyssä on huomattavia eroja, olisi asianmukaista ottaa hakijamaat huomioon tiedonannossa.

2. Tuottavuus ja elintaso EU:ssa

Alueiden komitea

2.1. on tyytyväinen siihen, että Barcelonassa kokoontunut Eurooppa-neuvosto on asettanut etusijalle työllisyyspolitiikan kehittämisen ja kiinnittänyt erityishuomiota työmarkkinauudistuksiin.

2.2. korostaa työmarkkinoiden joustavuuden merkitystä EU:ssa ja kehottaa analysoimaan nykyistä paremmin joustavuuden eri osa-aloja, kuten työskentelymalleja ja palkkaa sekä määrällisiä, toiminnallisia, maantieteellisiä ja ammattitaitoa koskevia näkökohtia, joista ilmenee joustavuuden merkitys talouden suorituskyvylle ja työpaikkojen luomiselle. Vaikka jäsenvaltioiden erilaiset vahvuudet ja heikkoudet edellyttävät jäsenvaltioittain mukautettuja ratkaisuja, on sovellettava integroitua ja vastavuoroisesti vahvistavaa lähestymistapaa, jotta saavutetaan Lissabonissa määritellyt korkean kasvun ja täystyöllisyyden tavoitteet ja noudatetaan samalla kestävää kehitystä. Uusien työpaikkojen luominen ja "työllistyvyyden" edistäminen ovat onnistuneen työllisyysstrategian keskeisiä tekijöitä. Vaikeuksissa olevien yritysten työpaikkojen säilyttämiseksi myönnettävät tuet eivät saa vaarantaa rakenteellista muutosta.

2.3. katsoo, että on kiinnitettävä erityistä huomiota ehdokasvaltioissa toteutettaviin strategioihin, jotta työllistyvyyden taso saavuttaisi niissä mahdollisimman pian saman tason kuin muissa Euroopan maissa. Alue- ja paikallisyhteisöjen rooli on myös tässä yhteydessä ratkaiseva.

3. Tieto- ja viestintätekniikan sekä innovaatiotoiminnan merkitys tuottavuuden kasvulle

Alueiden komitea

3.1. katsoo, että tieto- ja viestintätekniikan levittäminen on erittäin tärkeää ja että se riippuu oikeista perusedellytyksistä. Kyseisen tekniikan luoma kasvu ei kuitenkaan välttämättä vaadi huomattavaa tieto- ja viestintäteknistä teollisuutta. Toisaalta pelkkä teollisuus ei myöskään riitä kasvun edellytykseksi. Alue- ja paikallisviranomaisilla on keskeinen rooli tieto- ja viestintätekniikan sekä koulutuksen levittämisessä. Alueiden komitea ehdottaakin, että Euroopan komissio ottaa alue- ja paikallisviranomaiset huomioon ehdotuksissaan ja rohkaisee niitä tukemaan ensisijaisesti tieto- ja viestintätekniikan levittämistä syrjäisille ja edellytyksiltään epäsuotuisille alueille.

3.2. korostaa, että eEurooppa-aloitteeseen liittyviä toimia on tehostettava. Alueiden komitea on tyytyväinen laaja-alaiseen eEurooppa 2005 -toimintasuunnitelmaan, joka esitettiin Sevillaan kokoontuneelle Eurooppa-neuvostolle. Komitea toteaa toimintasuunnitelman edistävän tieto- ja viestintätekniikkaa ja vaikuttavan tuottavuuteen. Siksi onkin erityisen tärkeää varmistaa, että kaikilla EU:n alueilla, myös kaikkein heikoimmin kehittyneillä alueilla ja ulkoalueilla, on runsaasti laajakaistapalvelutarjontaa kilpailukykyisin hinnoin. Näin kompensoitaisiin ainakin osittain eristyneisyyden haittoja erittäin syrjäisten alueiden osalta.

3.3. kehottaa Euroopan komissiota tekemään perustamissopimuksen 299 artiklan 2 kohdan nojalla tarvittavat mukautukset, jotta ulkoalueet voivat hyödyntää tieto- ja viestintätekniikan sekä tutkimuksen ja kehittämisen tarjoamia mahdollisuuksia ja ehdottaa konkreettisia hankkeita toteutettaviksi nykyisten välineiden, kuten innovaatiotoimien, Interreg III:n, kuudennen T & K -puiteohjelman, ERA-Netin jne. avulla. On käynyt ilmi, etteivät kyseiset välineet useinkaan sovellu riittävän hyvin ulkoalueiden erityisoloihin.

3.4. katsoo, että ammattitaitoisen työvoiman puute tekniikan ajanmukaistamisen ratkaisevissa vaiheissa on ongelma, johon on pikaisesti tartuttava. Jäsenvaltioiden on edistettävä kaikkia Barcelonassa kokoontuneen Eurooppa-neuvoston antamissa päätelmissä lueteltuja asiaa koskevia aloitteita.

3.5. kehottaa ratkaisemaan yhteisöpatenttia koskevat ongelmat innovaatiotoiminnan edistämiseksi. Alueiden komitea korostaa myös, että on tärkeää harmonisoida tietokoneohjelmia koskevien keksintöjen patentoitavuutta koskeva jäsenvaltioiden lainsäädäntö.

3.6. katsoo, että tutkimus- ja kehitystoimintaan on investoitava nykyistä enemmän. Alueiden komitea kannattaa Barcelonassa kokoontuneen Eurooppa-neuvoston asettamaa tavoitetta, jonka mukaan T & K- menojen tulisi olla 3 prosenttia BKT:sta vuosikymmenen loppuun mennessä, ja tästä yksityisen sektorin panostuksen olisi oltava kaksi kolmasosaa. Huomiota on kiinnitettävä varsinkin pk-yritysten osallistumiseen tutkimus- ja kehittämistoimintaan. Alueiden komitea kannattaa myös nykyistä kiinteämpiä teollisuuden ja tieteen välisiä suhteita sekä jäsenvaltioissa että niiden välillä, ja niin EU:ssa kuin sen ulkopuolella. Alue- ja paikallisviranomaisilla on tällä alalla erittäin merkittävä rooli. On erityisen tärkeää yhdistää kaikki alueet eurooppalaiseen tutkimusalueeseen kiinnittämällä nimenomaista huomiota ulkoalueisiin, kuten Euroopan komissio esittää eurooppalaisen tutkimusalueen alueellisesta ulottuvuudesta laatimassaan tiedonannossa(1).

3.7. kehottaa laatimaan toimintasuunnitelman komission tiedonannon "Biotieteet ja biotekniikka - strategia Euroopalle"(2) perusteella ja ottamaan huomioon sosiaaliset ja eettiset seikat sekä ennalta varautumisen periaatteen. Komitea suositteleekin, että seuraavissa julkaisuissa esitetyt biotekniikkaa koskevat rajoitukset otetaan huomioon sekä edetään niissä suositellulla tavalla: "Euroopan kilpailukykyä koskeva kertomus 2001"(3), sekä Innovation and Competitiveness in European Biotechnology(4).

3.8. kehottaa komissiota laatimaan seurantakertomuksen aikeistaan parantaa innovaatiotoiminnan integrointia Euroopan osaamisyhteiskuntaan tavoitteena teollis- ja tekijänoikeuksien parantaminen Euroopan unionissa.

4. Tuottavuuden kasvu Euroopan teollisuustuotannossa viime vuosina

Alueiden komitea

4.1. suosittaa, että työvoimakustannusten ja tuottavuuden suhdetta teollisuudessa tutkittaisiin nykyistä enemmän. Komitea katsoo, että teknologiavetoisten alojen osuutta EU:ssa on lisättävä.

4.2. ehdottaa, että tuotantoprosessien ja muun kuin osaamispääoman uudenaikaistamiseen käytettäisiin jäsenvaltioissa nykyistä enemmän kannustimia ja ohjelmia.

4.3. kehottaa lisäämään riski- ja aloituspääomaa sekä uusien yritysten perustamiseen myönnettävää osalainoitusta yritysten perustamis- ja kehittämisvaiheessa etenkin, jos kyseessä on teknologia- tai tieto- ja viestintäalan yritys. Samoin on tuettava kyseisiin rahoitusvälineisiin erikoistuneiden toimijoiden koulutusta sekä yksityisten ja julkisten tahojen osallistumista tässä tarkoitettujen toimenpiteiden rahoitukseen.

5. Tuottavuuden kasvu Euroopan palvelualoilla viime vuosina

Alueiden komitea

5.1. kehottaa parantamaan tuottavuutta koskevan vertailukelpoisen tiedon keräämistä, vertailua ja analysointia jäsenvaltioissa.

5.2. painottaa, että yritystoiminnalle on luotava entistä suotuisampi ilmasto. On kevennettävä sääntöjä, jotka koskevat uusien yritysten perustamista jakelun ja vähittäiskaupan aloille. Alueiden komitean kannattaa kehotusta luoda innovaatiotoiminnan kannustimia palvelualalle sekä byrokraattisten tai järjestelmään kuuluvien yrittäjyyden esteiden vähentämistä tai poistamista. AK ei kuitenkaan kannata työvoiman palkkaamisen ja irtisanomisen sääntelyn poistamista, koska se pitää tätä sekä taloudellisesti että yhteiskunnallisesti vahingollisena, eurooppalaisen sosiaalimallin vastaisena sekä alue- ja paikallisviranomaisten ponnistuksia murentavana niiden pyrkiessä takaamaan alueellisen ja paikallisen hyvinvoinnin.

5.3. kannattaa päättäväistä pyrkimystä liberalisoida rahoituspalvelujen yhtenäismarkkinat sekä rahoituspalvelujen toimintasuunnitelman laatimista.

5.4. on vahvasti sitä mieltä, että palvelujen sisämarkkinoiden esteet on poistettava. Euroopan unionin, jäsenvaltioiden, alueiden ja paikallisyhteisöjen viranomaisten on toimittava nykyistä enemmän oikeudellisten ja muiden esteiden poistamiseksi.

6. Osaaminen ja tuottavuuden kasvu

Alueiden komitea

6.1. on tietoinen siitä, että työvoiman laatu ja kokoonpano vaikuttavat ratkaisevasti tuottavuuteen. Näin ollen sellaiset seikat kuin yhtäläiset mahdollisuudet, maahanmuutto, elinikäinen oppiminen ja liikkuvuus tulisi asettaa keskeiselle sijalle tuottavuudesta käytävässä keskustelussa. Lisäksi on tutkittava uusia koulutusmalleja ja -menetelmiä. Sekä perustyövoiman että teknisen ja johtohenkilöstön ammatillisessa koulutuksessa, elinikäisessä oppimisessa ja ammatinvaihdoksen yhteydessä on panostettava erityisesti verkko-opiskeluun varsinkin koulutuksen erikoistumisvaiheessa. On kehitettävä tuoreimpia opetusmenetelmiä sisältäviä, oppilaiden kannalta helppokäyttöisiä ohjelmistoja.

6.2. on sitä mieltä, että työmarkkinoille osallistumisen merkitystä on korostettava nykyistä voimakkaammin. Alueiden komitea katsoo, että Lissabonissa ja Barcelonassa kokoontuneen Eurooppa-neuvoston ja komission olisi myös pitänyt tunnustaa naisten yhä suuremman työvoimaosuuden merkitys. Sama koskee myös muita heikommassa asemassa olevia ryhmiä, kuten vammaisia, etnisiä vähemmistöjä sekä homo- ja biseksuaaleja. Työelämään osallistumista on voimakkaasti lisättävä kokonaisuudessaan. Tuottavuutta voidaan parantaa hyödyntämällä kaikkien niiden ryhmien käyttämätöntä potentiaalia, jotka on tällä hetkellä suljettu työmarkkinoiden ulkopuolelle. Tuottavuus ja kilpailukyky voivat hyötyä huomattavasti siitä, että kehitetään monimuotoisuuden hallinnan taitoja.

6.3. katsoo, että tarvitaan lisätoimia liikkuvuuden esteiden poistamiseksi. Jäsenvaltioiden on poistettava ammattipätevyyden tunnustamisen esteitä. Tieto- ja viestintätekniikan hallinta sekä kielitaito ovat keskeisiä liikkuvuutta edistäviä välineitä. Alue- ja paikallisviranomaiset ovat usein vastuussa kyseisistä aloista, joten ne tulisi ottaa huomioon komission ehdotuksissa. Alueiden komitea kannattaa komission toimintasuunnitelmaa esteiden poistamiseksi vuoteen 2005 mennessä.

7. Yrityspolitiikka, kilpailupolitiikka ja tuottavuuden kasvu

Alueiden komitea

7.1. kannattaa komission ajatusta keskitetyn järjestelmän keventämisestä ja valtionavun pienentämisestä. Lisäksi tulisi varmistaa, että toteutetaan ja kehitetään talouskasvua tukevia toimia. Alueiden komitea kannattaa nykyistä pienempää ja paremmin kohdennettua valtionapua, joka suunnataan horisontaalisiin yhteisiin tavoitteisiin ja selkeästi määritettyihin markkinoiden ongelmiin. Valtiontukipolitiikkojen ensisijaisina kriteereinä tulee käyttää tukikohteiden priorisointia innovatiivisuuden ja riskin perusteella sekä pk-yritysten asettamista etusijaan.

7.2. katsoo, että komission tiedonannossa tulisi tarkastella nykyistä enemmän riskipääoman saatavuutta ja yrittäjyyttä ja etenkin alue- ja paikallisviranomaisten roolia tällä alalla. Yksityisiä sijoituksia voidaan edistää ja yritysten perustamista EU:ssa vilkastaa toteuttamalla poliittisia toimia, poistamalla rakenteellisia esteitä, helpottamalla rahoituksen saantia sekä kannustamalla innovaatio-, tutkimus- ja kehitystoimintaa.

7.3. on sitä mieltä, että yritysjohtamista on parannettava siten, että taataan hallinnon ja kirjanpidon avoimuus ja suojellaan osakkaita ja muita asianosaisia, kuten työntekijöitä, johdon virheiden seurauksilta.

7.4. kannattaa sitä, että yrityskeskittymien valvonnan tulisi arvioida, voidaanko olemassa olevia välineitä parantaa sulautuma-asetuksella, jotta todennettavissa olevat tapauskohtaiset sulautumasta johtuvat tuottavuuden parannukset voisivat kompensoida sulautuman negatiivisia vaikutuksia kuten määräävän markkina-aseman syntymisestä tai sen vahvistumisesta aiheutuvia hinnankorotuksia.

8. Yrityspolitiikka ja kestävä kehitys teollisuudessa

Alueiden komitea

8.1. kannattaa talouden rakenneuudistusten täytäntöönpanoa ja sellaista ympäristöpolitiikkaa, jolla voidaan välttää valinta talouskasvun ja ympäristöystävällisen teollisuuden edistämisen välillä. Alueiden komitea myöntää, että ympäristöpolitiikka voi siihen liittyvistä kustannuksista huolimatta lisätä kilpailukykyä ja voimistaa talouskasvua kannustamalla yrityksiä tehostamaan tuotantoaan sekä luomalla uusia markkinoita.

8.2. kannattaa Barcelonaan kokoontuneen Eurooppa-neuvoston antamaa kehotusta laatia kestävän kehityksen vaikutuksia koskeva arviointiraportti kaikista tärkeimmistä poliittisista ehdotuksista ja aloitteista sekä analysoida niiden taloudellisia, sosiaalisia ja ympäristöä koskevia seurauksia, jotta EU:n politiikkaa ja käytänteitä mukauttavaa prosessia voidaan jatkaa.

8.3. suosittaa, että laadittaisiin vertaileva tutkimus siitä, miksi yrityksiä veloitetaan eri tavoin olennaisten infrastruktuurien käytöstä. Erot on analysoitava, jotta voitaisiin parantaa sellaisten yritysten kilpailukykyä, jotka mahdollisesti kärsivät korkeampien infrastruktuurikustannusten aiheuttamasta syrjinnästä.

Bryssel 12. helmikuuta 2003.

Alueiden komitean

puheenjohtaja

Albert Bore

(1) KOM(2001) 549 lopullinen.

(2) KOM(2002) 27 lopullinen.

(3) Luku V, teoksessa A. Allansdottir ym., 2002.

(4) Enterprise Papers No 7, yritystoiminnan pääosasto, Euroopan komissio.